SL Uradni list Evropske unije C 206/5

SKLEP KOMISIJE

z dne 17. junija 2015

o ustanovitvi strokovne skupine Komisije „platforma za dobro davčno upravljanje, agresivno davčno načrtovanje in dvojno obdavčevanje“ in nadomestitvi Sklepa C(2013) 2236

(2015/C 206/04)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju naslednjega:

(1) Komisija je v sporočilu z dne 6. decembra 2012 (1) predstavila Akcijski načrt za okrepljeni boj proti davčnim goljufijam in davčnim utajam. Hkrati s sporočilom je Komisija objavila dve priporočili, in sicer o agresivnem davčnem načrtovanju (2) in o ukrepih, namenjenih spodbujanju tretjih držav k uporabi minimalnih standardov dobrega upravljanja v davčnih zadevah (3).

(2) S Sklepom Komisije C(2013) 2236 (4) je bila ustanovljena platforma za dobro davčno upravljanje, agresivno davčno načrtovanje in dvojno obdavčevanje (v nadaljnjem besedilu: platforma), to je strokovna skupina Komisije za pregled napredka v zvezi z vrsto ukrepov, vključno z Akcijskim načrtom proti davčnim goljufijam in utajam iz leta 2012 in izvajanjem dveh priporočil. Komisija je v zaključku svojega sporočila o dvojnem obdavčevanju na enotnem trgu (5) napovedala, da bo preučila potencialne koristi vzpostavitve foruma EU o dvojnem obdavčevanju. Glede na to, da sta dvojno neobdavčenje in dvojno obdavčevanje pogosto povezana, se je zdelo primerno, da se dvojno obdavčevanje obravnava tudi v okviru platforme, kar še vedno velja.

(3) Evropski parlament (6) in Svet Evropske unije (7) sta pozvala k nenehnim prizadevanjem v boju proti davčnim goljufijam in utajam.

(4) Platforma se je izkazala za koristno pri zagotavljanju informacij s področij, za katera se uporablja. Komisija je 18. marca 2015 sprejela sveženj o davčni preglednosti (8). Dne 17. junija 2015 (9) je sprejela sporočilo o pravičnejšem sistemu davka od dohodkov pravnih oseb v Uniji (akcijski načrt iz leta 2015), v katerem je poročala o izvajanju priporočil iz leta 2012, vključno z informacijami s platforme. V tem sporočilu je Komisija napovedala, da bo mandat platforme podaljšan, njeno področje uporabe razširjeno, njene delovne metode pa okrepljene.

(5) Glede na razvoj davčne preglednosti in agendo za pošteno obdavčevanje, kakor je opredeljena v dveh sporočilih Komisije iz leta 2015, je primerno pregledati naloge in delovanje platforme.

(6) Platforma bi morala omogočiti dialog in s tem poskrbeti za izmenjavo izkušenj in strokovnega znanja ter upoštevanje mnenj vseh zainteresiranih strani.

(7) Platformi bi morala predsedovati Komisija, vključevati pa bi morala predstavnike davčnih organov držav članic, organizacij, ki zastopajo gospodarstvo ali civilno družbo, ter oseb, dejavnih na področju davkov. Zaželeno je, da zaradi kontinuitete sedanji člani platforme, imenovani za obdobje uporabe Sklepa Komisije C(2013) 2236, še naprej opravljajo to funkcijo do izteka njihovega mandata 22. aprila 2016.

(8) Treba bi bilo določiti pravila o razkrivanju informacij s strani članov platforme.

(9) Osebne podatke bi bilo treba obdelovati v skladu z Uredbo (ES) št. 45/2001 Evropskega parlamenta in Sveta (10).

(10) Sklep C(2013) 2236 bi bilo treba razveljaviti.

SKLENILA:

Člen 1

Predmet urejanja

S tem sklepom se ustanovi strokovna skupina „platforma za dobro davčno upravljanje, agresivno davčno načrtovanje in dvojno obdavčevanje“ (v nadaljnjem besedilu: platforma).

Člen 2

Naloge

Naloge platforme so:

(a) spodbujati razprave med gospodarstvom, civilno družbo in strokovnjaki nacionalnih davčnih organov o vprašanjih na področju dobrega upravljanja v davčnih zadevah, agresivnega davčnega načrtovanja in dvojnega obdavčevanja;

(b) Komisiji zagotavljati informacije, ki so pomembne za opredelitev prednostnih nalog na področjih iz točke (a) ter za izbiro ustreznih načinov in instrumentov za doseganje napredka na teh področjih;

(c) prispevati k najboljši možni uporabi in izvajanju sporočil Komisije z dne 18. marca 2015 in 17. junija 2015, in sicer z opredelitvijo tehničnih in praktičnih vprašanj, pomembnih za ta področja, ter možnih rešitev;

(d) razpravljati o praktičnih izkušnjah davčnih organov ter predstavnikov gospodarstva, civilne družbe in oseb, dejavnih na področju davkov, ter preučiti možne načine za učinkovitejše reševanje težav na področju dvojnega obdavčevanja, ki vplivajo na nemoteno delovanje notranjega trga.

Za namene tega sklepa izraz „dobro upravljanje v davčnih zadevah“ zajema preglednost, izmenjavo informacij in pošteno davčno konkurenco.

Člen 3

Posvetovanje

Komisija se lahko s platformo posvetuje o vseh vprašanjih v zvezi z dobrim upravljanjem v davčnih zadevah, agresivnim davčnim načrtovanjem in dvojnim obdavčevanjem ter nadaljnjih ukrepih na podlagi akcijskega načrta iz leta 2015.

Člen 4

Člani – imenovanje

1. Platformo sestavlja največ 43 članov.

2. Člani platforme so:

(a) davčni organi držav članic;

(b) do petnajst organizacij, ki zastopajo gospodarstvo, civilno družbo in osebe, dejavne na področju davkov, s kompetencami na področjih iz člena 2.

3. Davčni organi vsake države članice imenujejo enega predstavnika izmed uradnikov, ki so zadolženi za čezmejno obdavčevanje s poudarkom na boju proti agresivnemu davčnemu načrtovanju.

4. Sedanji člani platforme opravljajo svojo funkcijo do 22. aprila 2016. Po povabilu k oddaji prijave generalni direktor za obdavčenje in carinsko unijo imenuje člane platforme iz točke (b) odstavka 2. Mandat teh članov bo trajal od 23. aprila 2016 do 16. junija 2019.

5. Organizacije pri oddaji prijav imenujejo enega predstavnika in enega namestnika, ki nadomešča predstavnika, kadar je ta odsoten ali zadržan. Generalni direktor za obdavčenje in carinsko unijo lahko ugovarja imenovanju predstavnika ali namestnika, ki ga je predlagala organizacija, in sicer na podlagi ugotovitve, da zadevna oseba ne izpolnjuje profila, zahtevanega v povabilu k oddaji prijave. V takih primerih se zadevno organizacijo zaprosi, da imenuje drugega predstavnika ali drugega namestnika.

6. Za imenovanje namestnikov veljajo isti pogoji kot za imenovanje predstavnikov. Namestniki samodejno nadomeščajo predstavnike, ki so odsotni ali zadržani.

7. Organizacije, ki so bile izbrane kot primerne za članstvo, a niso bile imenovane, se lahko uvrstijo na rezervni seznam, ki ga Komisija lahko uporabi za imenovanje namestnikov.

8. Organizacije iz točke (b) odstavka 2 ali njihove predstavnike je mogoče nadomestiti ali izključiti za preostanek mandata v katerem koli od naslednjih primerov:

(a) kadar organizacija ali njen predstavnik ne more več učinkovito prispevati k razpravam platforme;

(b) kadar organizacija ali njen predstavnik ne izpolnjuje pogoja iz člena 339 Pogodbe;

(c) kadar organizacija ali njen predstavnik odstopi;

(d) kadar je to zaželeno, da se ohrani uravnotežena zastopanost relevantnih strokovnih in interesnih področij.

Kadar se organizacijo ali njenega predstavnika nadomesti ali izključi, lahko generalni direktor za obdavčenje in carinsko unijo, kadar je primerno, imenuje nadomestno organizacijo z rezervnega seznama iz odstavka 7 ali organizacijo zaprosi, da imenuje drugega predstavnika ali drugega namestnika.

9. Imena organizacij in njihovih predstavnikov se objavijo v registru strokovnih skupin Komisije in drugih podobnih subjektov (v nadaljnjem besedilu: register) ter na posebni spletni strani.

10. Osebni podatki se zbirajo, obdelujejo in objavljajo v skladu z Uredbo (ES) št. 45/2001.

Člen 5

Delovanje

1. Platformi predseduje Generalni direktor za obdavčenje in carinsko unijo ali njegov predstavnik.

2. Za večjo učinkovitost bosta v okviru platforme ustanovljeni dve podskupini, znotraj katerih se bodo ločeno sestajali vladni predstavniki (davčni organi držav članic) in nevladni predstavniki (gospodarstvo, civilna družba in osebe, dejavne na področju davkov).

3. V dogovoru s predsednikom so lahko v okviru platforme ustanovljene druge podskupine za preučitev posebnih vprašanj na podlagi mandata, ki ga določi platforma. Take podskupine se razpustijo takoj, ko izpolnijo mandat.

4. Predsednik lahko povabi zunanje strokovnjake s posebnim znanjem o določeni zadevi na dnevnem redu, da začasno sodelujejo pri delu platforme ali njene podskupine. Poleg tega lahko predsednik podeli status opazovalca posameznikom in organizacijam v skladu z določbo 8(3) horizontalnih pravil o strokovnih skupinah (11) in državam kandidatkam.

5. Člani in njihovi predstavniki kot tudi povabljeni strokovnjaki in opazovalci spoštujejo obveznost varovanja poslovne skrivnosti, določeno v Pogodbah in drugih zadevnih pravilih Unije, ter pravila v zvezi z zaščito tajnih podatkov EU iz Sklepa Komisije 2001/844/ES, ESPJ, Euratom (12). Če teh obveznosti ne spoštujejo, lahko Komisija sprejme vse potrebne ukrepe.

6. Sestanki platforme in njenih podskupin navadno potekajo v prostorih Komisije. Komisija zagotovi tajniške storitve. Zainteresirani uradniki drugih služb Komisije lahko sodelujejo v postopku in se udeležujejo sestankov platforme in njenih podskupin.

7. Platforma sprejme svoj poslovnik na podlagi standardnega poslovnika za strokovne skupine.

8. Komisija objavi vse relevantne dokumente o dejavnostih platforme (kot so dnevni redi, zapisniki in prispevki sodelujočih) v registru ali prek povezave iz registra na posebni spletni strani. Dokument se ne objavi, če bi njegovo razkritje oslabilo varstvo javnega ali zasebnega interesa, kakor je opredeljen v členu 4 Uredbe (ES) št. 1049/2001 Evropskega parlamenta in Sveta (13).

Člen 6

Stroški srečanj

1. Udeleženci, ki sodelujejo pri dejavnostih platforme, za svoje storitve niso plačani.

2. Potne stroške in, kadar je ustrezno, stroške bivanja, ki jih imajo udeleženci zaradi dejavnosti platforme, Komisija povrne v skladu s svojimi veljavnimi predpisi.

3. Navedeni stroški se povrnejo v mejah razpoložljivih odobrenih sredstev, dodeljenih v okviru letnega postopka dodeljevanja sredstev.

Člen 7

Razveljavitev

Sklep C(2013) 2236 se razveljavi.

Člen 8

Uporaba

Ta sklep se uporablja do 16. junija 2019.

V Bruslju, 17. junija 2015 Za Komisijo Pierre MOSCOVICI Član Komisije

(1) COM(2012) 722.

(2) C(2012) 8806 final.

(3) C(2012) 8805 final.

(4) Sklep Komisije C(2013) 2236 z dne 23. aprila 2013 o ustanovitvi strokovne skupine Komisije, imenovane „platforma za dobro davčno upravljanje, agresivno davčno načrtovanje in dvojno obdavčevanje“.

(5) COM(2011) 712 final.

(6) Resolucija Evropskega parlamenta z dne 25. marca 2015 o letnem davčnem poročilu.

(7) Svet ECOFIN 9.12.2014, Evropski svet 18.12.2014.

(8) Sporočilo o davčni preglednosti za preprečevanje davčnih utaj in izogibanja davkom (COM(2015) 136) in predlog o uvedbi avtomatične izmenjave podatkov o davčnih stališčih med državami članicami EU (COM(2015) 135).

(9) Sporočilo z dne 17. junija 2015, COM(2015) 302 final.

(10) Uredba (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (UL L 8, 12.1.2001, str. 1).

(11) Sporočilo predsednika Komisiji: Okvir za strokovne skupine Komisije: horizontalna pravila in javni register, C(2010) 7649 final.

(12) Sklep Komisije (EU, Euratom) 2015/444 z dne 13. marca 2015 o varnostnih predpisih za varovanje tajnih podatkov EU (UL L 72, 17.3.2015, str. 53).

(13) Uredba Evropskega parlamenta in Sveta (ES) št. 1049/2001 z dne 30. maja 2001 o dostopu javnosti do dokumentov Evropskega parlamenta, Sveta in Komisije (UL L 145, 31.5.2001, str. 43). Te izjeme so namenjene zaščiti javne varnosti, vojaških zadev, mednarodnih odnosov, finančne, denarne ali gospodarske politike, zasebnosti in celovitosti posameznika, poslovnih interesov, sodnih postopkov in pravnih nasvetov, inšpekcij/preiskav/revizij in postopka odločanja institucije.